बोला- मां की छाती पर बैठकर गला दबाया, मैं जिंदा समझ रातभर लिपटकर सोया रहा
Madhya Pradesh Guna Murder Case - एक सरकारी शिविर में 4 मार्च को 6 साल का मासूम अपनी नानी और बहन के साथ पहुंचा। कलेक्टर से मिलने की जिद करने लगा
एक सरकारी शिविर में 4 मार्च को 6 साल का मासूम अपनी नानी और बहन के साथ पहुंचा। कलेक्टर से मिलने की जिद करने लगा। सरकारी बाबू ने वजह पूछी तो तपाक से बोला- 'मुझे मेरा हक चाहिए। मेरे पास रहने और खाने के पैसे नहीं हैं। ये मेरी नानी है, जो बूढ़ी हो चुकी है। वो कमा नहीं सकती। ये मेरी बहन है, जो अभी छोटी है। अब आप ही बताएं, हम कहां जाएं और किससे गुहार लगाएं। आप मुझे कलेक्टर अंकल से मिलवा दो।' जींस और टीशर्ट पहने गुना के आरोन के विधिक साक्षरता शिविर में पहुंचा यह कोई सामान्य बच्चा नहीं है।
इस बच्चे ने अपनी मां के हत्यारे पिता को सलाखों के पीछे पहुंचाया है। दैनिक भास्कर उस बच्चे के घर पहुंचा। बच्चे और परिवार के लोगों से बात की। मां को न्याय और पिता को उसके जुर्म की सजा दिलाने के लिए इस बच्चे ने कोर्ट में उस रात की खौफनाक कहानी बयां की। बचाव पक्ष ने कोर्ट में उसके बयान को चुनौती दी, लेकिन आरोपी को गुनहगार साबित करने में बच्चे की गवाही ने अहम भूमिका निभाई।
हत्या वाली रात की पूरी कहानी चश्मदीद बेटे की जुबानी…
मेरी नानी और मामा गुड़ फैक्ट्री में रहते थे। मेरी बहन भी नानी के साथ रहती थी। मैं अपनी मां और पिता के साथ नानी के घर में रहता था। दिन में पापा मजदूरी करने निकल जाते। मैं दिनभर मां के साथ ही रहता। कमरे के अंदर दूसरी तरफ (कमरे के बीच में पॉर्टीशन है) मैं सो रहा था। अचानक मां की चीख सुनाई दी। मैं उठा और उस तरफ (जिधर मां और पापा सो रहे थे) देखा। पापा ने मां का गला दबा रखा था। वह मां के ऊपर ही बैठकर जोर से गला दबा रहे थे। मां थोड़ी देर तक तड़पती रही और फिर शांत हो गई। पापा तुरंत उठकर बाहर चले गए। 
मैं मां के पास पहुंचा और काफी देर तक उसे देखता रहा। मैं बहुत डर गया था, इसलिए मां से लिपटकर सो गया। सुबह उठा, तो देखा मां तब भी सो रही है। रोज मां ही मुझे उठाती थी, पर उस दिन वो सो रही थी। मुझे भूख लगी थी। कई बार मां को उठाना चाहा। उसे हिलाया-डुलाया, लेकिन वो नहीं उठी। मुझे लगा कि मां बेहोश हो गई है। मैं घर से बाहर निकला और पड़ोस की मामी के पास चला गया। उनको बताया कि मुझे भूख लगी है। मेरी मां उठ नहीं रही है। बार-बार उठाना चाहता हूं, लेकिन वो कुछ नहीं बोल रही। पड़ोस में रहने वाली मामी से मैंने खाने के लिए कुछ मांगा। उन्होंने मुझे चाय और रोटी दी।
(जैसा कि बच्चे ने दैनिक भास्कर को बताया)
पत्नी पर शक करता था, गला दबाकर मार डाला
यह घटना 17 अगस्त 2022 की है। गुना के धरनावदा इलाके के महू गांव का रहने वाला शैतान सिंह लोधा अपनी ससुराल पठार मोहल्ला आरोन में ही था। उसकी पत्नी प्रीति लोधा भी वहीं पर थी। शैतान सिंह अपनी पत्नी के चरित्र को लेकर शक करता। 17 अगस्त की रात को शैतान सिंह ने गला दबाकर पत्नी की हत्या कर दी। रात करीब 3 बजे शैतान सिंह हत्या के बाद कुछ देर तक गांव में ही इधर-उधर भागता रहा। सूर्योदय होने के बाद वो गांव से बाहर भागने की फिराक में था। गांव से निकला ही था कि रास्ते में तिल्लीखेड़ा के पास बाइक से जा रहे उसकी पत्नी के रिश्तेदार की नजर पड़ी। रिश्तेदार ने शैतान सिंह को रोकना चाहा तो वो नहीं रुका। रिश्तेदारों ने उसका पीछा किया तो वह और तेजी से भागने लगा।
अनहोनी की आशंका को लेकर रिश्तेदार उसके ससुराल पहुंचे तो पता चला कि पत्नी की हत्या करके भाग रहा है। इसकी सूचना पुलिस को दी गई। मौके पर पहुंची पुलिस ने शव को पोस्टमॉर्टम के लिए भेजा और आरोपी को पकड़ने के लिए टीम रवाना की गई। पुलिस ने उसी दिन शाम को बारोद के पास से आरोपी को गिरफ्तार कर लिया।
थाना प्रभारी आमोद सिंह राठौर की टीम ने दो महीने में ही जांच के बाद चार्जशीट न्यायालय में पेश कर दी। 17 नवंबर को सुनवाई शुरू हुई। 1 मार्च को कोर्ट ने अपना फैसला सुना दिया। इस दौरान कोर्ट में 9 लोगों की गवाही हुई, जिसमें नाबालिग बेटा, पड़ोसी, पुलिसकर्मी, डॉक्टर के बयान दर्ज किए गए। दो महीने में सभी गवाहों के बयान रिकॉर्ड किए गए। फाइनल हियरिंग 23 फरवरी को हुई।
बचाव पक्ष ने सवाल उठाए तो बोला- "मोये (मुझे) सब पता है"
बच्चे की गवाही का बचाव पक्ष के वकील ने कई बार परीक्षण किया। कई तरह से घटना वाली रात की कहानी बच्चे से पूछी, ताकि यह तय किया जा सके कि उसका बयान सही है या फिर किसी के कहने पर ऐसा बयान दे रहा है। कई बार बयान का परीक्षण करने के बाद भी बच्चा अपनी बात पर कायम रहा। जब बचाव पक्ष के वकील ने उससे पूछा कि तुम्हें यह सब बोलने के लिए किसने कहा है। इस पर बच्चे ने खुद ही जवाब दिया कि "मोये (मुझे) सब पता है।"
कोर्ट ने माना कि बचाव पक्ष के वकील ने बाल गवाह से लंबी जिरह की और इस गवाह ने इतनी कम उम्र होने के बाद भी सभी सवालों के जवाब दिए हैं। जिरह में इस गवाह की गवाही स्पष्ट और सुसंगत रही है। ऐसा कोई सवाल नहीं था, जिसका जवाब उसने न दिया हो। इस गवाह ने अपनी जिरह में सभी परिस्थितियों को स्पष्ट कर दिया है। कोर्ट ने बच्चे के बयानों के आधार पर आरोपी को आजीवन कारावास की सजा सुनाई। साथ ही आरोपी पर 500 रुपए जुर्माना लगाया। प्रधान जिला न्यायाधीश वीरेंद्र सिंह राजपूत की कोर्ट ने फैसला सुनाया। शासन की ओर से पैरवी GP मनोज पलिया ने की।
कोर्ट ने कहा- बच्चे की गवाही सुसंगत रही है
कोर्ट ने कहा कि बच्चे की गवाही सुसंगत रही है। साथ ही अदालत का विश्वास हासिल करने के लिए पर्याप्त हैं। डॉ. कृष्णा के चिकित्सीय साक्ष्य से बच्चे के साक्ष्य की पुष्टि हुई। डॉक्टर ने स्पष्ट रूप से कहा कि मृतक के गले के चारों ओर सूजन थी और गर्दन के दाएं और बाएं हिस्से में कील के निशान भी थे, उसकी मौत सांस रुकने के कारण हुई है। बच्चे की गवाही को आरोपी के वकील ने इस आधार पर चुनौती दी है कि यह गवाह अपनी नानी के साथ रह रहा है, इसलिए उसने अपनी नानी के प्रभाव में आकर गवाही दी है। बच्चे की उम्र 6 वर्ष है। यह सच है कि उसकी उम्र ज्यादा नहीं है, लेकिन उसकी उम्र इतनी भी कम नहीं है कि वह घटना को देखकर बता न सके। ऐसा कोई नियम नहीं है कि बाल गवाह का साक्ष्य मान्य नहीं है; कसौटी यह है कि बाल गवाह के साक्ष्य की पुष्टि रिकॉर्ड में उपलब्ध अन्य साक्ष्यों से की जानी चाहिए और न्यायालय द्वारा यह देखा जाना चाहिए कि वे सिखाए गए गवाह नहीं हैं।"
10 साल पहले शादी, 3 साल से ससुराल में रहता था
10 साल पहले वर्ष 2013 में महूगढ़ा के रहने वाले शैतान सिंह की शादी पठार मोहल्ला आरोन की रहने वाली प्रीति लोधा से हुई। शादी के बाद प्रीति अपने पति के साथ महूगढ़ा आ गई। शैतान सिंह का आए दिन अपने भाई से विवाद होता रहता था। खेती-बाड़ी करके जैसे-तैसे गुजारा चल रहा था। शादी के दो साल बाद 2015 में उसके घर में बेटी और 2017 में बेटे का जन्म हुआ। जिम्मेदारी बढ़ी, लेकिन कमाई का कोई स्थायी साधन नहीं था। शैतान सिंह की सास ने बेटी और दामाद को ससुराल आकर रहने का प्रस्ताव दिया, ताकि दामाद को कहीं नौकरी दिला सके।
2020 में पत्नी और बच्चों को लेकर वो अपने ससुराल चला आया। उसकी सास और साला घर से 10 किलोमीटर दूर गुड़ फैक्ट्री में काम करते थे, इसलिए दोनों वहीं पर झोपड़ी बनाकर रहते। इधर, ससुराल वाले घर में शैतान सिंह अपनी पत्नी और बेटे को लेकर रहता था। पत्नी के चरित्र पर शंका करने की वजह से आए दिन दोनों के बीच विवाद होते रहते। उसे अपनी पत्नी का घर से बाहर निकलना पसंद नहीं था।
मायके में रहने की वजह से कई बार उसकी पत्नी आस-पड़ोस की महिलाओं के साथ समय गुजारती। वापस घर लौटने पर पति उल्टे-सीधे सवाल करने लगता। प्रीति ने कई बार अपने पति को समझाया, भरोसा दिलाया, लेकिन कोई असर नहीं हुआ। एक दो दिन सबकुछ ठीक रहता, फिर विवाद शुरू हो जाता।
बेटी की हत्या, दामाद को जेल; बेटा करंट से मर गया...सब बिखर गया
मां की हत्या होने और पिता के जेल जाने के बाद दोनों बच्चे अपनी नानी के साथ रह रहे हैं। इन बच्चों के पालन-पोषण की जिम्मेदारी नानी और मामा पर आ गई। गुड़ फैक्ट्री में काम करके नानी और मामा दोनों बच्चों का पालन-पोषण कर रहे थे। नानी राजकुमारी के ऊपर भी दुखों का पहाड़ टूट पड़ा है। पहले उसकी बेटी की हत्या हो गयी। दामाद जेल चला गया। दो महीने बाद ही अक्टूबर 2022 में गुड़ फैक्ट्री में काम करने के दौरान करंट लगने से बेटे की भी मौत हो गई।
अब बच्चों की जिम्मेदारी 53 साल की नानी राजकुमारी लोधा के कंधों पर आ गई है। बेटे की मौत के अगले महीने ही बहू घर छोड़कर चली गई। जिस फैक्ट्री में वह काम करती थी, उसे भी वहां से निकाल दिया गया। उसे अभी तक कोई सरकारी मदद नहीं मिली है। भरा-पूरा परिवार 6 महीने में बिखर गया। अब राजकुमारी दूसरों के रहमो-करम पर जीने को मजबूर है। आरोन के ही एक सहरिया परिवार ने उसे आसरा दिया है।
बच्चे की नानी बोलीं- सरकारी मदद दिलाए प्रशासन
दोनों बच्चों को लेकर विधिक साक्षरता शिविर में पहुंची राजकुमारी बाई ने अधिकारियों के सामने अपना दुखड़ा सुनाया। बताया कि दोनों बच्चों के भरण-पोषण की जवाबदारी उन पर ही है। उनकी उम्र भी हो गई है तो ज्यादा काम करते नहीं बनता। अभी तक कोई मदद नहीं मिली है। बेटी का सामान उसके ससुराल में ही है। वह भी मिल जाए तो बच्चों को कुछ मदद हो जाएगी। उसके हिस्से की जमीन भी उसके दोनों बच्चों के नाम कराने के लिए कलेक्टर से मांग की है। अभी तो खाने के ही लाले पड़े हैं। बेटी का मंगलसूत्र उसके हत्यारे पति ने 6 हजार में गिरवी रख दिया है, उसे भी उठाना है। कोशिश करती हूं कि दोनों बच्चे खुश रहें। उन्हें किसी बात की तकलीफ न हो।
